鵝峰居士以地黄遺病翁因爲作引
作者：劉子翬
朝代：宋

paragraphs: 君不見咸陽之原，涇渭之間。
靈苗叢生綠芊綿，春風莽莽膠晴煙。
天馬嚼齕黄金涎，渴噴清浪香浮川。
年深駿足宵騰邁，目有神光破昏昧。
方經誇異儻不誣，伊人服之功必倍。
君家種藥南山隅，紫花褐實連庭除。
長鑱斸掘動雲壤，婉婉盡拔生龍鬚。
飲之清醥觀其德，宛如君子彌溫克。
浮沈詎卹世論量，蒸曝益見中腴澤。
我年三十號病翁，空齋藥杵聲瓏冬。
未能醫國慚君賜，舊書且讀蠅頭字。